Diari Oficial de la Generalitat Valenciana


Sumari del DOGV 3493, del 12-05-1999 (1999/2923)

RESOLUCIÓ de 22 de febrer de 1999, del conseller d'Obres Públiques, Urbanisme i Transports, per la qual s'informa favorablement i s'aprova definitivament la modificació de les Normes Subsidiàries de Planejament de Benasal, respecte a les modificacions de zona verda en els àmbits de la UE-5 i UE-7.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3493

Data del DOGV
:   12-05-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/2923


Data del document
:   22-02-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Benassal
    * pla d'urbanisme

RESOLUCIÓ de 22 de febrer de 1999, del conseller d'Obres Públiques, Urbanisme i Transports, per la qual s'informa favorablement i s'aprova definitivament la modificació de les Normes Subsidiàries de Planejament de Benasal, respecte a les modificacions de zona verda en els àmbits de la UE-5 i UE-7. [1999/S2923]
  
Vist l'expedient relatiu a la modificació puntual de les Normes Subsidiàries de Planejament de Benasal (Castelló), relativa a les unitats d'execució UE-5 i UE-7 i de conformitat amb els següents:
  
Antecedents de fet
  
Primer
  
El Ple de l'Ajuntament en la sessió de 17 de juliol de 1997, acordà sotmetre a exposició pública la documentació relativa a diverses modificacions de les Normes Subsidiàries de Planejament del Municipi de Benasal, la qual es produí mitjançant edictes inserits en el periòdic Mediterráneo de 21 d'agost de 1998, Castellón-Diario de 23 d'agost de 1997, en el Diari Oficial de la Generalitat Valenciana número 3074, de 9 de setembre de 1997 i Butlletí Oficial de la Província de Castelló número 102, de 26 d'agost de 1997. Durant el citat tràmit d'exposició pública es produïren cinc al·legacions, i es procedia en data 1 d'octubre de 1998 a aprovar provisionalment la citada documentació.
  
Segon
  
La documentació aportada consisteix en memòria informativa i justificativa, plans d'informació i plans d'ordenació de les modificacions proposades, així com nova redacció dels articles de la normativa modificada.
  
Tercer
  
L'expedient de la modificació puntual plantejava una sèrie d'objectius que s'agrupaven en les matèries següents:
  
A) Modificacions de les unitats d'execució números 1, 2, 4, 5, 6, 7, 8, 10 i 11.
  
B) Canvis en la qualificació zones d'ordenança d'edificació.
  
C) Modificació d'alineacions.
  
D) Modificació d'articles de les ordenances.
  
Quart
  
La Comissió Territorial d'Urbanisme de Castelló, en sessió de 28 de gener de 1998, adoptà, entre d'altres, l'acord d'aprovar definitivament la modificació de les Normes Subsidiàries de Benasal, supeditar l'eficàcia i la publicació de l'aprovació definitiva fins que no s'esmenen les deficiències assenyalades en el citat acord i informar favorablement el document de modificació de les Normes Subsidiàries de Planejament de Benasal, respecte a les modificacions de zona verda de la UE-5 i UE-7, i elevar, respecte d'aquelles, la proposta d'aprovació definitiva al conseller d'Obres Públiques, Urbanisme i Transports.
  
Fonaments de dret
  
Primer
  
Respecte al procediment, en el cas present, s'han observat les prescripcions legalment establides per a les modificacions de planejament d'aquesta índole, que estan constituïdes pels articles 38 i concordants per remissió de l'article 55.1 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU).
  
La modificació puntual que s'examina ha sigut sotmesa a informació al públic amb anterioritat a l'entrada en vigor del Reglament de Planejament de la Comunitat Valenciana, aprovat pel Decret 201/1998, de 15 de desembre (publicat en el Diari de la Generalitat Valenciana de 8 de gener de 1999), per la qual cosa, i de conformitat a la disposició transitòria primera del citat reglament, no són exigibles les seues disposicions relatives al contingut, la tramitació, la formalització o l'aprovació de plans.
  
Segon
  
La documentació aportada, aquesta completa en compliment d'allò que s'ha establit en l'article 27 de la Llei Reguladora de l'Activitat Urbanística.
  
Tercer
  
Respecte al fons de l'assumpte, constitueix l'objecte de la present resolució, la modificació de les zones verdes de la UE-5 i UE-7 de les Normes Subsidiàries de Benasal, quant:
  
- UE-5. Es modifica la unitat d'execució en el sentit que totes les superfícies edificables passen de l'ordenança eixamplament a l'ordenança nucli antic, i es disminueix una superfície de zona verda, amb rectificació de l'alineació del vial ara octogonal al carrer de Loreto, que passa a ser edificable residencial nucli antic.
  
- UE-7. Es modifica l'alineació del vial interior de nova creació paral·lel a l'avinguda de Teresa Pascual, en la seua confluència amb l'avinguda de la Font En Segures, per a evitar lesionar edificacions existents, la qual cosa suposa un augment de 202 m² de sòl subjecte a la zona d'ordenança d'eixamplament. D'altra banda, es disminueix la profunditat edificable de l'illa d'ordenança 3.2, en una superfície de 982 m² i es crea una parcel·la d'edificació d'ús indústria-niu subjecta a la zona d'ordenança 4.1 amb una superfície de 498 m², i com a conseqüència de tot això es modifica i s'augmenta la zona verda en un total de 402 m².
  
Respecte als canvis introduïts en les modificacions de les distintes unitats d'execució, en els ajustos d'alineacions i en els canvis de qualificació proposats, s'assenyala en el document que no existeix augment d'aprofitament lucratiu privat, o disminució de dotacions. D'altra banda, la zona verda eliminada en la UE-5 queda compensada amb el canvi de zona d'ordenança que d'eixamplament passa a ser nucli antic, més restrictiva en l'edificabilitat, per la qual cosa s'entén que la modificació es redacta en compliment dels articles 55.3 i 19 de la Llei Reguladora de l'Activitat Urbanística, i no és necessària l'aplicació de les especialitats d'aquests. A més, atés que la línia delimitadora del sòl urbà no ha sofrit canvis, amb la qual cosa no hi ha hagut reclassificació de sòl no urbanitzable a la classe de sòl urbà, no cal tindre present allò que s'ha disposat en els articles 55.5 i 43.2 de la Llei Reguladora de l'Activitat Urbanística.
  
Quart
  
Respecte al canvi de qualificació de part de la zona verda en la UE-5 i UE-7 que ara queden ocupats per parcel·les edificables, la modificació està subjecta a tràmits especials:
  
De conformitat amb l'article 55.4 de la Llei Reguladora de l'Activitat Urbanística, es requereix informe favorable del Consell Superior d'Urbanisme. Si continua sense constituir-se aquest òrgan, en aplicació de la disposició transitòria novena de la Llei Reguladora de l'Activitat Urbanística, la resolució definitiva sobre l'aprovació correspondrà al conseller.
  
D'altra banda, segons el 10.8.e de la Llei 10/1994, de 19 de desembre, de Creació del Consell Jurídic Consultiu de la Comunitat Valenciana, es requerirà també del dictamen previ en els casos de modificacions, l'objecte de les quals siga portar a cap una diferent zonificació de zones verdes. Segons la interpretació que d'aquest precepte ha portat a cap el Consell Jurídic Consultiu en nombroses ocasions, no cal sol·licitar el seu dictamen quan l'objecte de la modificació és més ampli, i només indirectament, com a conseqüència derivada d'objecte principal s'altera lleument una zona verda. De conformitat amb això, no seria preceptiu el dictamen del Consell Jurídic Consultiu.
  
Quant a la seua oportunitat i justificació no es veu inconvenient a la seua eliminació ja que de pròxim a la UE-5 es manté una àmplia zona afectada a la destinació de zona verda i en el cas de la UE-7 la superfície de zona verda es veu globalment augmentada en la dita unitat.
  
Cinqué
  
El conseller d'Obres Públiques, Urbanisme i Transports és l'òrgan competent per a l'aprovació definitiva del present expedient en virtut d'allò que s'ha establit en l'article 38.3 de la citada Llei 6/1994, de 15 de novembre, de la Generalitat Valenciana, Reguladora de l'Activitat Urbanística, en relació amb l'article 6.d del Decret 77/1996, de 16 d'abril, del Govern Valencià, pel qual s'aprova el Reglament d'Òrgans Urbanístics de la Generalitat Valenciana.
  
Vistos els preceptes legals citats i la resta de general i pertinent aplicació, després de l'informe previ de la Comissió Territorial d'Urbanisme de Castelló, resolc:
  
Informar favorablement i aprovar definitivament la modificació de les Normes Subsidiàries de Planejament de Benasal, respecte a les modificacions de zona verda en els àmbits de la UE-5 i UE-7.
  
La present resolució entrarà en vigor el mateix dia de la publicació en el Diari Oficial de la Generalitat Valenciana. Aquesta publicació excusa la seua notificació individualitzada.
  
Contra la present resolució, que posa fi a la via administrativa, es podrà interposar recurs contenciós administratiu, davant de la Sala del Contenciosa del Tribunal Superior de Justícia de la Comunitat Valenciana en el termini de dos mesos, comptats des de l'endemà de la notificació o publicació d'aquesta, de conformitat amb allò que s'ha previst en l'article 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això sense perjuí que es puga exercitar qualsevol altre recurs que s'estime oportú.
  
València, 22 de febrer de 1999.- El conseller d'Obres Publiques, Urbanisme i Transports: José Ramón García Antón.